Työ- ja elinkeinoministeriö

PL 32

00023 Valtioneuvosto

## Lausunto laista julkisesta työvoima- ja yrityspalvelusta annetun lain muuttamisesta

Johtaja Pekka Sundman 20.3.2018:

Luonnoksesta hallituksen esitykseksi eduskunnalle julkisten työvoima- ja yrityspalveluiden väliaikaista järjestämistä koskevaksi lainsäädännöksi on pyydetty lausunto 5.3.2018 TEM/503/03.01.01/2018 TEM020:00/2018

Julkisesta työvoima- ja yrityspalvelusta annettua lakia ollaan muuttamassa siten, että työ- ja elinkeinoviranomaisten lisäksi myös palveluntuottajat voisivat haastatella työnhakijoita, arvioida työnhakijan palvelutarpeen sekä laatia työllistymissuunnitelman yhdessä työnhakijan kanssa.

Palvelutuottajaksi määritellään yhteisö, säätiö tai yksityinen elinkeinonharjoittajaa, jonka elinkeino-, liikenne- ja ympäristökeskus tai työ- ja elinkeinotoimisto on valinnut tuottamaan tässä laissa tarkoitettua palvelua, tai jonka asiakkaaksi henkilöasiakas on ohjattu. Vaikka kunta sisältyy yhteisön määritelmään, olisi se selvyyden vuoksi syytä mainita laissa erikseen.

Ehdotus: 1 luku 3§ kohta 4a lisätään palvelutuottajiin kunta

Perustelut:

Turun seudulla on menossa yksi viidestä alueellisesta kuntavetoisesta työvoima- ja yrityspalvelukokeilusta. Kokeiluissa on saatu hyviä tuloksia. Esimerkiksi Turussa kokeilun kohderyhmien suhteellinen työttömyys on vähentynyt nopeammin kuin muiden työttömien työnhakijoiden. Kokeilun vahvuutena on ollut, että kunnan ja TE-toimiston resursseja on yhdistetty ja päällekkäistä työtä on vältetty. Kunnilla on pääsääntöisesti vahva tahtotila edistää kuntalaisten työllisyyttä. Tähän liittyen kunnat ovat käyttäneet tähän myös omia resursseja. Haasteena on ollut, että kunnilla ei ole kuitenkaan ollut käytössä työvoimapoliittisia toimenpiteitä kuntouttavaa työtoimintaa ja omaehtoista koulutusta lukuun ottamatta. Jos kunnat voisivat jatkossa myös olla tässä lakimuutosesityksessä tarkoitettuja palvelutuottajia ja sitä kautta toteuttaa työnhakijoiden haastatteluja ja palvelutarvearvioita sekä laatia työllistämissuunnitelmia. vältetään nyt muissa kuin kokeilukunnissa tehtävää päällekkäistä työtä. Tämä toisi kustannustehokkuutta ja edistäisi yhteisesti sovittavien kohderyhmien työllistymistä tehokkaasti. Se mahdollistaisi kokeilujen hyvien käytänteiden jatkamista kokeilujen päättyessä 31.12.2018. Kokeilut ovat osoittaneet, että kunnilla on mahdollisuudet tarjota yksilöllisiä, erilaisten työnhakijaryhmien tarpeisiin vastaavia palvelukokonaisuuksia sekä henkilökohtaista asiointia.

Muita huomioita esityksestä

Esittelytekstissä todetaan, että määräaikaishaastatteluiden ulkoistaminen palveluntuottajille vapauttaisi työ- ja elinkeinotoimistojen henkilöresursseja. Samalla työ- ja elinkeinotoimistojen tulisi kuitenkin huolehtia palveluntuottajien kilpailuttamisesta sekä valvonnasta. Myös systemaattinen asiakasohjaus palveluntuottajille edellyttäisi riittävää henkilöresursointia. Resursseja kohdennettaisiin näin ollen uudelleen. Tässä on sikäli ristiriita, että palvelutuottajien palvelut on tarkoitus rahoittaa työ- ja elinkeinotoimistojen vapautuvan henkilöresurssin tuomilla säästöillä. Tällöin tuota henkilöresurssia ei enää ole käytössä edellä mainittuihin tehtäviin.

Palvelutuottajien ottaminen mukaan näiden palvelujen järjestämiseen todennäköisesti lisää palvelutarjontaa, jos siihen on riittävästi resursoitu. Tämä helpottaa palvelujen saamista. Tällöin voi haasteeksi tulla kuitenkin se, että asiakas on sidottu yhteen tuottajaan, jolla on käytössä vain rajallinen palvelurepertuaari. Työttömän työnhakijan etu on mahdollisimman laajat palvelut ja siksi on järjestettävä malli, jossa asiakas voi helposti vaihtaa palvelutuottajaa. Palvelutuottajien laadun arvioimiseen on myös tehtävä riittävät kriteerit.

Turussa osana työvoima ja yrityspalvelukokeilua kokeillaan kuntouttavan työtoiminnan palveluseteliä. Palveluseteli olisi hyvä malli palvelujen hankkimiseen. Tämä edellyttäisi lakimuutosta, jolla palvelusetelillä voitaisiin tuottaa myös työllisyyttä edistäviä palveluja sekä tässä lakimuutoksessa palvelutuottajille siirrettäviä palveluja. Näin toteutuisi aito valinnanvapaus, jossa työtön työnhakija hakisi palvelun siltä taholta, jonka uskoisi parhaiten edesauttavan omaa työllistymistään.

Pekka Sundman

johtaja